|  |
| --- |
|  |
| § 12 miljøgodkendelse  Holemarken 29, 5450 Otterup |

|  |
| --- |
| Forfatter: Nordfyns Kommune  Godkendt den 4. december 2017  Dokument nr. 480-2017-204661  Sags nr. 480-2017-21602 |
|  |

Indhold

Datablad 2

Miljøgodkendelse 3

Baggrund 3

Afgørelse 3

Vilkår for godkendelsen 4

Øvrige bestemmelser 7

Forannoncering 8

Retsbeskyttelse 13

Revurdering af miljøgodkendelse 13

Bortfald 13

Klagevejledning 13

Offentliggørelse 14

Miljøteknisk redegørelse 17

Indledning 17

Beliggenhed og planmæssige forhold 17

Indretning 18

Produktion og drift 19

Forurening og gener fra husdyrbrugets anlæg 21

Ammoniak 22

Affald 27

Gødningsproduktion og håndtering 27

Bedste tilgængelige teknik: 28

Miljøledelse 32

0-alternativet og alternative muligheder 32

Ophør af produktionen 33

Kommunens samlede vurdering 33

Litteratur 34

Bilag 1: Kort over naturområder 36

## Datablad

|  |  |
| --- | --- |
| Ansøger | **Lars Langskov Nielsen, Holemarken 24, 5450 Otterup** |
| Bedriftens adresse | **Holemarken 29, 5450 Otterup** |
| Gårdens navn | **Holegård** |
| Matrikelnummer | **13a, Uggerslev By, Uggerslev** |
| Virksomhedens art | **Slagtesvineproduktion** |
| Listebetegnelse | **§ 12 – miljøgodkendelse af husdyrbrug** |
| Ejer | **Lars Langskov Nielsen** |
| CVR-nummer | **19 22 42 44** |
| CHR-nummer | **60782** |
| P-nummer | **10 03 73 01 57** |
| Kontaktperson **Jørgen Christensen** | **Lars Langskov Nielsen** |
| Tilført husdyrgødning | **-** |
| Konsulent | **Søren Boe Rasmussen/Jan Brochstedt Olsen, Centrovice** |
| Tilsynsmyndighed | **Nordfyns Kommune** |

# Miljøgodkendelse

## Baggrund

Lars Langskov Nielsen driver en svineproduktion på Holemarken 29, 5450 Otterup. Ejendommen har en § 33-godkendelse fra 2006 til en produktion på i alt 8.740 slagtesvin fra 30-102 kg, svarende til 208,1 dyreenheder (DE).

Lars Langskov Nielsen har den 17. juli 2017 via Landboforeningen Centrovice søgt om ændring af husdyrproduktionen til 8.740 slagtesvin fra 30-115 kg, svarende til 258,51 DE.

Udvidelsen sker i eksisterende staldanlæg. Dyreholdet ønskes fleksibelt, så antal dyr og afgangsvægten kan varierer inden for det tilladte antal DE.

Det ansøgte projekt er omfattet af Bekendtgørelse af lov om husdyrbrug og anvendelse af gødning m.v. nr. 256 af 21. marts 2017. Da ansøgningen er modtaget inden 1. august 2017 skal projektet færdigbehandles efter de hidtil gældende regler. Projektet er derfor omfattet af Lovbekendtgørelse af lov om miljøgodkendelse m.v. af husdyrbrug, nr. 442 af 13. maj 2016 og skal godkendes efter denne lovs § 12, stk. 2.

Dyreenheder er beregnet i henhold til bilag 1, afsnit H i bekendtgørelse nr. 374 af 19. april 2017 (Husdyrgødningsbekendtgørelsen).

## Afgørelse

Nordfyns Kommune godkender hermed husdyrproduktionen på 8.740 slagtesvin fra 30-115 kg, i alt 258,51 DE på Holemarken 29, 5450 Otterup. Dyreholdet tillades at varierer i antal og afgangsvægt med +/- 5 %, så længe antallet af DE ikke overskrides.

Miljøgodkendelsen bygger på ansøgning i Husdyrgodkendelse.dk, ansøgningsskema med nummer 100431, version 1, inklusive bilag der er fremkommet i forbindelse med sagsbehandlingen. Derudover ligger miljøstyrelsens vejledninger til grund for denne afgørelse.

Miljøgodkendelsen indeholder vilkår for virksomhedens drift, indretning og kontrol, der har til hensigt at beskytte naboer og det omgivende miljø. Virksomheden må ikke udvides eller ændres bygnings- eller driftsmæssigt på en måde, der indebærer forøget forurening, før udvidelsen eller ændringen er godkendt af Nordfyns Kommune.

Miljøgodkendelsen indeholder nærværende afgørelse med vilkår, en miljøteknisk redegørelse med vurdering af udvidelsen og dens miljømæssige påvirkninger af naturen, miljøet og naboer.

Nordfyns Kommune finder, at svineproduktionen på Holemarken 29, 5450 Otterup kan drives på en miljømæssig forsvarlig måde.

## Vilkår for godkendelsen

Miljøgodkendelsen meddeles på følgende vilkår:

|  |  |
| --- | --- |
|  | Produktion |
| **1** | **Produktionens omfang**  Godkendelsen omfatter en årlig produktion på 8.740 slagtesvin fra 30-115 kg på 2.400 stipladser, svarende til 258,51. Produktionen kan svinge med +/- 5 % så længe antallet af DE ikke overskrides. Produktionen må på intet tidspunkt overstige de begrænsninger, der følger af anden lovgivning. |
|  | Anlægget |
| **2** | **Staldsystem**  Stald 1 skal være indrettet med drænet gulv og spalter (33/67) eller en gulvtype med lavere ammoniakfordampning. Stald 2 skal være indrettet med delvis spaltegulv (50-75 % fast gulv) eller en gulvtype med lavere ammoniakfordampning. |
|  | Drift |
| **3** | **Foderoptimering**  Der stilles vilkår til den totale mængde P ab dyr pr. år pr. slagtesvin, beregnet som kg P ab dyr pr. slagtesvin x det årlige antal producerede slagtesvin.  Den totale mængde fosfor pr. år skal være mindre end 5.747 kg P pr. år.  ”P ab dyr pr. slagtesvin” beregnes ud fra følgende ligning:  ((afgangsvægt – indgangsvægt) x FEsv pr. kg tilvækst x gram fosfor pr. FEsv/1000) – ((afgangsvægt – indgangsvægt) x 0,0055 kg P pr. kg tilvækst), hvor afgangsvægt = slagtevægt x 1,31.  Som udgangspunkt er nedenstående parametre benyttet. Der stilles ikke vilkår til de enkelte parametre, men til resultatet af ligningen som helhed.   |  |  | | --- | --- | | Parameter | Værdi | | Antal producerede slagtesvin | 8.740 | | Indgangsvægt, kg | 30,0 | | Afgangsvægt, kg | 115,0 | | FEsv pr. kg tilvækst, FEsv | 2,84 | | Gram fosfor pr. FEsv, gram | 4,66 | | Kg P ab dyr pr. svin | 0,66 |   Der skal føres logbog eller produktionskontrol over antal producerede slagtesvin, slagtesvinenes foderforbrug, foderets indhold af fosfor samt slagtesvinenes ind- og afgangsvægt. Beregning over P ab dyr på baggrund af logbogen eller produktionskontrollen skal dække minimum et år og slutdatoen må maksimalt være ½ år gammel. Beregningen skal forevises på tilsynsmyndighedens forlangende indenfor en frist på 4 uger.  Der skal udarbejdes en blandeforskrift for foder mindst hver tredje måned, såfremt der anvendes hjemmeblandet foder.  Logbogen/produktionskontrollen, indlægssedler samt eventuelle blandeforskrifter skal opbevares på husdyrbruget i mindst fem år og forevises på tilsynsmyndighedens forlangende indenfor en frist på 4 uger. |
| **4** | **Hyppig udslusning** Der skal sluses gylle ud fra Stald 1 minimum hver 7. dag. Udslusningen skal foretages mellem kl. 8 og 16 og må ikke foretages på lørdage eller søn- og helligdage. Til dokumentation for at vilkåret er overhold, skal der føres en logbog over hyppigheden af udslusningerne. Dokumentationen skal fremvises på tilsynsmyndighedens forlangende inden for en frist på 4 uger. Dokumentationen skal gemmes i minimum 5 år. |
| **5** | **Fluer**  Der skal gennemføres effektiv fluebekæmpelse i staldene, som minimum i overensstemmelse med retningslinjerne fra Statens Skadedyrslaboratorium. |
| **6** | **Hygiejne**  Opbevaring af foder skal ske på en sådan måde, at der ikke opstår risiko for tilhold af skadedyr (rotter m.v.). |
| **7** | **Begrænsning af lugtgener** Hele ejendommen og dens omgivelser skal renholdes således, at lugtgener begrænses mest muligt. |
| **8** | **Uheld og driftsforstyrrelser**  Virksomheden skal indrettes og drives så spild og andet ukontrolleret udslip af gylle og andre forurenende stoffer forhindres eller forebygges og sådan at skadernes omfang begrænses, hvis der alligevel sker uheld. |
|  | Opbevaring af husdyrgødning |
| **9** | **Fast overdækning**  Gyllebeholderen skal have fast overdækning i form af telt, flydedug eller betonlåg.  Skader på de faste overdækninger skal repareres hurtigst muligt og seneste indenfor 2 uger, således at overdækningen er helt tæt. Umiddelbart efter endt omrøring og udbringning skal overdækning lukkes tæt til. |
| **10** | **Påfyldning af gylle**  For at undgå spild, skal påfyldning af gylle ske under overvågning og på fast plads med afløb til gyllebeholderne. |
| **11** | **Kontrol af trykledning**  Pumpeledning for gylle mellem gyllebeholder på Holemarken 29 og til Holemarken nr. 24 skal trykprøves minimum hvert 10. år. Trykprøvningen skal foretages af firma, der er autoriseret til at udføre trykprøvninger. Resultatet af trykprøvningen skal sendes til Nordfyns Kommune, senest 6 uger efter resultatet foreligger. Pumpning skal overvåges, så pumpning kan stoppes øjeblikkeligt ved trykfald/utætheder. Hvis der opstår mistanke om at ledningen er utæt, skal virksomheden foretage en tæthedsprøvning og eventuelle utætheder skal repareres, inden pumpeledningen anvendes igen. Både den regelmæssige trykprøvning, og trykprøvninger i forbindelse med mistanke om utætheder, afholdes af virksomheden. |
|  | Kontrolvilkår og egenkontrol |
| **12** | **Produktionsomfang**  Til dokumentation for, at produktionen ligger indenfor godkendelsens rammer, skal der, hvis tilsynsmyndigheden kræver det, indsendes kopier af de relevante dele af afsluttede årsdriftsregnskaber eller tilsvarende. Kopierne skal indsendes senest 4 uger efter, at kravet er meddelt virksomheden og dokumentationen skal opbevares i minimum 3 år. |
| **13** | **Støj**  Miljøstyrelsens retningslinjer for støj skal overholdes. Hvis tilsynsmyndigheden skønner, at eventuelle klager vedr. støj fra virksomheden er velbegrundede, skal virksomheden igennem en akkrediteret virksomhed for egen regning eftervise, at de stillede støjkrav er overholdt. Støjmåling kan maksimalt kræves én gang pr. år og skal foretages i overensstemmelse med miljøstyrelsens til enhver tid gældende vejledning om måling af ekstern støj fra virksomheder.  Støjgrænser:   |  |  |  |  | | --- | --- | --- | --- | | **Mandag-fredag**  **kl. 7-18 (8 timer)**  **Lørdag**  **kl. 7-14 (7 timer)** | **Alle dage**  **kl. 18-22 (1 time)**  **Lørdag**  **kl. 14-18 (4 timer)**  **Søn- og helligdage**  **kl. 7-18 (8 timer)** | **Alle dage**  **kl. 22-7**  **(½ time)** | **Alle dage**  **kl. 22-7**  **Maksimalværdi** | | 55 dB(A) | 45 dB(A) | 40 dB(A) | 55 dB(A) | |
| **14** | **Lugtprøver**  Hvis tilsynsmyndigheden skønner, at eventuelle klager vedr. lugt fra virksomheden er velbegrundede, skal virksomheden for egen regning lade foretage en undersøgelse af forskellige lugtkilder og / eller behandling af afkastluften således, at lugten udenfor staldene formindskes. |
| **15** | **Beredskabsplan** Senest ved miljøgodkendelsens ibrugtagning skal der være udarbejdet en beredskabsplan for anlægget, som oplyser hvornår og hvordan der skal reageres ved uheld, som kan medføre konsekvenser for det omgivende miljø. Kopi af beredskabsplanen skal fremsendes til kommunen senest 6 måneder efter ibrugtagning af denne godkendelse og skal som minimum indeholde:   * Procedurer, som beskriver relevante tiltag med henblik på at ”stoppe ulykken/uheldet” og begrænse udbredelsen. * Oplysninger om hvilke interne/eksterne personer og myndigheder, der skal alarmeres og hvordan. * Kortbilag over bedriften med angivelse af miljøfarlige stoffer, afløbs- og drænsystemer, vandløb m.m. * En opgørelse over materiel, der er tilgængeligt på bedriften, eller som kan skaffes med kort varsel, der kan anvendes i forbindelse med afhjælpning, inddæmning og opsamling af spild/lækage, som kan medføre væsentlig miljøpåvirkning. |
| **16** | **Miljøledelse**  Husdyrbruget skal seneste den 21. februar 2021 have et miljøledelsessystem. |
|  | Andre vilkår |
| **17** | **Ændringer**  Ændringer i ejerforhold (eller hvem der er ansvarlig for driften) skal meddeles tilsynsmyndigheden senest 8 dage efter ændringen. Inden etablering, udvidelse eller ændring af anlæg omfattet af Lov om miljøgodkendelse mv. af husdyrbrug, skal der indgives en anmeldelse til kommunalbestyrelsen jf. bekendtgørelse om tilladelse og godkendelse m.v. af husdyrbrug. |
| **18** | **Ophør af drift**  Ved ophør af driften, skal kommunen orienteres og virksomheden skal foretage oprydning i et sådan omfang, at forureningsfare undgås. |

## Øvrige bestemmelser

Der gøres i øvrigt opmærksom på at:

* **Affald**

Erhvervsaffald skal bortskaffes i overensstemmelse med Nordfyns Kommunes affaldsregulativ.

* **Døde dyr**

Døde dyr skal opbevares i overensstemmelse med gældende bekendtgørelse om opbevaring af døde dyr. Bortskaffelse af døde dyr, skal ske til akkrediteret firma.

* **Olietanke**

Sløjfning af olietanke og etablering af nye olietanke på ejendommen skal meddeles kommunen på særlige skemaer.

* **Miljøuheld**

Ved akut forurening af jord, overfladevand eller grundvand, skal Alarm 112 straks alarmeres. Det gælder blandt andet ved spild af gylle, ajle, ensilagesaft, møddingsvand, olie, benzin og kemikalier. Opdages der forurening, der ikke er opstået akut, skal kommunens afdeling for Teknik & Miljø kontaktes telefonisk i åbningstiden på 64 82 82 82. Ved tvivlstilfælde kontaktes Alarm 112.

Bestemmelserne er lovbestemte og gældende for alle erhvervsmæssige husdyrproduktioner. Der gøres opmærksom på, at listen ikke er udtømmende.

## Forannoncering

Der er foretaget forannoncering i 3 uger med udløb af frist den 6. september 2017.

Der er indkommet bemærkninger fra en enkelt part.

**Parten skriver:**

* Gyllen fra Holemarken 29 sendes via en rørledning til biogasanlægget på Holemarken 24, hvorfor den miljøgodkendelse der er givet til dette anlæg eventuelt også skal tages med i Nordfyns Kommunes sagsbehandling.
* Ved udvidelsen vil der ske en forøgelse af den luft/lugt forurening, som kommer fra staldene. I visse situationer er lugtforureningen ganske voldsom, og vi er af den opfattelse, at en miljøgodkendelse skal gives under forudsætning af, at der iværksættes tiltag med henblik på at begrænse og helst reducere luft og lugtforureningen.
* Når den ekstra gyllemængde ledes ind i biogasanlægget, er der i anlægget behov for at tilføre ekstra biomasse i form af halm, majs og lignende. I miljøgodkendelsen for biogasanlægget er der angivet antal transporter og tidsrum for disse. I skrivende stund er oplevelsen at begrænsningerne ikke er overholdt. Transporten sker på alle ugens dage og i et omfang som betydeligt overskrider den transport der tidligere var en del af driften af svinebruget og landbruget.
* Når transporten betragtes som et problem er der flere årsager. Trafiksikkerheden er udfordret, når der på kører transporter med traktorer og vogne der har en bredde der af samme størrelse som vejene. Og det normale er, at transporterne kører ”med sømmet i bund”. Heldigvis er der ikke sket ulykker endnu, men enhver forøgelse af transporterne forøger også risikoen for ulykker.
* Vejvedligeholdelsen er også udfordret når transporterne når de trækker ud i rabatten ved modkørende og tromler sidearealerne, så vandet samler sig i vejsiderne og på vejbanen. Også ved kryds er der en tendens til at skære hjørnerne, hvorved der samles store vandmængder i hjørnerne. Dette er en ekstra udgift for kommunen og samtid ærgerligt, at området kommer til at se nedslidt ud.

**Ansøgers kommentarer:**

Det er op til kommunen at vurdere om godkendelsen af biogasanlægget og Husdyrbruget skal kobles sammen.

Med hensyn til lugt er der gjort tiltag til reduktion af denne ved at gøre brug af teknologien ”Hyppig Udslusning”. Teknikken er opført på Miljøstyrelsens Teknologilisten som lugtreducerende tiltag, der reduceres lugtemissionen med 20 % i stalde med drænet gulv. Derved reduceres lugtemissionen med 8.000 OU/s svarende til 13 % reduktion på hele anlægget i forhold til nudrift.

**Kommunens kommentarer:**

Hver sin miljøgodkendelse eller en samlet:

Nordfyns Kommune har vurderet at der er tale om to forskellige anlæg på henholdsvis Holemarken 24/biogasanlæg og Holemarken 29, som er svineproduktion. Den eneste forbindelse mellem de to anlæg er en pumpeledning til gylle.

Ifølge Miljøstyrelsen skal to anlæg godkendes samlet, hvis de er teknisk og forureningsmæssigt forbundet. Svineproduktionen på Holemarken 29 har egen gyllebeholder, der opfylder kravene til opbevaringskapacitet. Hvis gyllen ikke pumpes til biogasanlægget, vil svineproduktionen stadig fungere som en selvstændig enhed. Biogasanlægget kan få gylle tilført fra anden ejet svineejendom eller få mere gylle tilført fra Holemarken 24, hvis denne udvides. Biogasanlægget kan derfor drives, selvom Holemarken 29 ikke tilføre gylle til anlægget.

Der er en miljøgodkendelse på biogasanlægget, ligesom der her foreligger en miljøgodkendelse på Holemarken 29. Biogassen modtager gylle fra både svineproduktionen på Holemarken 24, såvel som fra Holemarken 29. Ligesom antallet af transporter er indarbejdet i miljøgodkendelsen for biogasanlægget. De to virksomheder har ligeledes hver deres CVR nr.

Trafik

Færdsel på offentlige veje reguleres af færdselsloven og håndhæves af politiet. Kommune kan i en miljøgodkendelse derfor ikke stille vilkår om færdsel på offentlige veje, men alene stille vilkår om til- og frakørselsveje.

Vedligeholdelse af offentlige veje indgår ikke i sagsbehandling af miljøgodkendelser. Tunge og brede transporter vil betyde større slid på vejene og give behov for mere vedligehold. Vejenes vedligeholdelse håndteres af kommunens driftsafdeling.

Lugt:

I forbindelse med ansøgningen på Holemarken 29, er der netop, som parten efterspørger, sket tiltag til reduktion af lugt. Ansøger har valgt at anvende hyppig gylleudslusning, der reducerer lugtemissionen. Lugtemissionen reduceres i det ansøgte i forhold til nudriften.

### Partshøring

Nordfyns Kommune har vurderet at alle ejere, beboere og virksomheder indenfor lugtkonsekvensområdet, er parter i sagen. Lugtkonsekvensområdet er beregnet i Miljøstyrelsens ansøgningssystem til en radius på 631 m. Der er foretaget partshøring af 42 parter.

Udkast til godkendelse er sendt i partshøring den 14. september 2017. Partshøringsfristen er 6 uger. Der er indkommet høringssvar fra 3 parter:

**Første part skriver**

Den ene part skriver ”ok.”

**Anden part skriver**

Den anden part er bekymret om forøget luftforurening af ammoniak. Parten skriver at ansøger har formået at reducerer lugten optimalt, så lugt er ikke en bekymring. Det er mængden af grønne alger på partens tage til gengæld. Parten skriver ”En undersøgelse fra Center for Energy Environment and Health og Institut for Folkesundhed ved Århus Universitet viser, at 3.400 mennesker i Danmark hvert år dør for tidligt på grund af luftforurening. Rapporten viste også, at omkring 40 procent af luftforureningen i Danmark kom fra landbrug i form af ammoniakpartikler.”

**Ansøgers bemærkninger**

Ansøger har ingen bemærkninger i forhold til ovenstående.

**Kommunens bemærkninger**

Det er ikke Kommunens opgave, at vurdere om grænserne for luftforureningen er stramme nok, eller vurderer konsekvenserne i forhold til samfundet. Kommunens opgave består i at vurdere om det ansøgte projekt lever op til lovgivningen omkring miljøgodkendelse af landbrug.

Det er ikke lykkedes at få adgang til den omtalte rapport, som er lavet i 2011, men dog til en ”Sammenfatning og status for nuværende viden” om ”Luftforureningens indvirkning på sundheden i Danmark” fra 2014. Denne videnskabelige rapport er fra Nationalt Center for Miljø og Energi, nr. 96.

Af sammenfatningen fremgår det, at den internationale luftforurening er faldet gennem de seneste 20 år. De 3.400 dødsfald er en konsekvens af den samlede luftforurening vurderet for 2011. Samme vurdering er lavet for år 2020 og her er estimeret, at antallet af for tidligt døde som følge af luftforurening er faldet til 2.300. Af den samlede luftforureningen bidrager Danmark selv med 25 %. Af disse 25 % kommer 25 % fra landbruget, 40 % fra brændefyring og 18 % fra trafikken.

Det er Nordfyns Kommunes vurdering, at det ansøgte projekt lever op til kravene omkring ammoniakfordampning fra staldanlægget. Der ændres ikke i godkendelsens vilkår som følge af partens bemærkninger.

**Tredje part skriver**

Parten bemærker at afgasning af gyllen har nedbragt lugtgenerne i forbindelse med udbringning af gyllen.

Derudover har parten følgende bemærkninger:

**Lugtgener**

1. Parten nævner at der i beregningerne er henvist til, at den nærmeste ejendom er Holemarken 41. Der er her set bort fra Holemarken 35, som ligger noget tættere på Holemarken 29. Der bor ingen på ejendommen, men ejer kunne påtænke at bosætte sig på ejendommen.
2. Besætningen på Holemarken 29 udvides med knap 25% (dyreenheder), og den nye metode for at mindske lugtgener giver en reduktion på 20%. Ifølge udsagnet giver dette en samlet reduktion i forhold til nu-tilstanden på 13%. Umiddelbart vil jeg mene, at udvidelsen og lugtreduktionen ca. ophæver hinanden, således at lugtgenerne nu og fremover er omtrent uændrede.
3. I de beregnede lugtgene-tal, er det forudsat, at enkeltliggende ejendom ikke må have en lugtgene der overstiger 15 OUE/m3. Med den reference, at 1 OUE/m3 er den mindste lugtgene der kan registreres. Det er en noget subjektiv enhed, men i perioder med høj fugtighed og vindstille har vi observeret en meget stor lugtgene fra svinestalden på Holemarken 29. Vi vil forbeholde os ret til få emnet diskuteret på senere tidspunkt, hvis problemet forsat eksisterer.
4. Parten bemærker, at oversigtsbilledet viser at der er to åbninger i overdækningen på gyllebeholderen.

**Transport**

1. Parten er uenig i Nordfyns Kommunes vurdering af om Holemarken 24 og 29 er to separate anlæg.   
   Begrundelsen er, at det fremgår af biogasanlæggets miljøgodkendelse, hvor gyllebeholderen på Holemarken 29 er nævnte som en del af biogasanlæggets samlede kapacitet.
2. Parten skriver at man ikke uden videre kan anvende den samme gyllekapacitet flere gange i forskellige ansøgninger.
3. Et andet (ikke miljømæssigt) argument er, det er en ganske urealistisk at køre gylle ud fra Holemarken 29, når der forefindes en direkte forbindelse til biogasanlægget. Især ikke når de 2 anlæg har samme ejer.
4. Ud fra den betragtning skal det ifølge partens opfattelse vurderes om tilførslen af gylle fra Holemarken 29 giver anledning til at rammerne for drift af biogasanlægget er ændret så meget, at det giver anledning til fornyet miljøgodkendelse.
5. Parten skriver ligeledes, at når der tilføres gylle til biogasanlægget, vil der også være behov for at tilføre mere biomasse. Hvilket samlet vil give et større transportbehov end de 25 transporter der er nævnt i den påtænkte godkendelse.
6. Det er i øvrigt partens oplevelse, at transport af biomasse til biogasanlægget allerede i dag klart overstiger de rammer som er beskrevet i biogasanlæggets miljøgodkendelse. Hvis Nordfyns kommune ikke foretager en teknisk vurdering af udvidelsens indflydelse på biogasanlæggets miljøgodkendelse, så har man åbnet en ladeport for at biogasanlægget udvides til sin maksimale tekniske kapacitet uden at Nordfyns kommune er bekendt med eller har godkendt ændringerne.

**Ansøger bemærkninger**

Holemarken 35 har landbrugspligt og skal i henhold til husdyrloven ikke medtages ved vurdering af lugt.

Dyreenheder øges med 24 %.

Antal producerede grise øges med 0 %.

Antal producerede kg grise øges med 18 %.

Antal dyr på stald øges med 0 %.

Antal kg dyr på stald øges med 10 %.

Lugtemission før effekt af teknologi øges med 10 %.

Lugtemission efter effekt af teknologi reduceres med 11 %.

Geneafstanden reduceres med 14 %.

**Kommunens bemærkninger**

Pkt. 1: Som ansøger gør opmærksom på, er Holemarken nr. 35 registreret som ejendom med landbrugspligt. Ejendomme med landbrugspligt indgår ikke i forhold til lugtberegninger. Landbrug forventes at tolerere landbrug, uanset produktionen eller produktionsformen på dem.

Pkt. 2 Dyreenhederne (DE) øges ganske rigtigt med 25 % og teknologien til reduktion af lugt er godkendt med en effekt på lugten på 20 %. En dyreenhed er en beregningsstørrelse baseret på en afgivelse af 100 kg N (kvælstof).

Lugt regnes efter to lugtmodeller og beregnes i lugtenheder, hvor enheden er enten LE eller OUs. Lugtenheder beregnes ud fra antal dyr og er også afhængig af dyrenes vægt og det staldsystem de går på.

Disse to procentsatser kan derfor ikke sammenlignes. Det er korrekt, som konsulenten beregner, at når der i denne ansøgning anvendes teknik til reduktion af lugt, bliver lugten reduceret med 11 % i forhold til nudriften.

Pkt. 3 Lugtgene-enheder er fastsat af Miljøstyrelsen og det samme er grænserne for lugtgener i forhold til omkringboende. Lugtgenegrænserne er overholdt for det ansøgte projekt og det er fastsat vilkår, så det sikres, at grænserne overholdes. Det udelukker ikke naboer muligheder for, på et senere tidspunkt, at klage over lugtgener fra ejendommen.

Pkt. 4 Der er i denne miljøgodkendelse stillet vilkår omkring tæt overdækning af gyllebeholderen og hvordan reglerne er i forhold til, hvornår og hvor længe teltåbningen må være åben. Kommunen kan ikke ud fra et enkelt billede vurdere, om reglerne er overtrådt, men ejendommen er underlagt reglerne om regelmæssigt tilsyn og vilkår i miljøgodkendelsen vil blive kontrolleret i denne forbindelse.

Pkt. 5 Nordfyns Kommune holder fast i sin vurdering af, at der er tale om to forskellige virksomheder. Selv svineproduktionen på Holemarken 24 har egen miljøgodkendelse. Der kan godt være flere virksomheder på samme adresse, med samme ejer, uden at virksomhederne af den grund, skal have en fælles miljøgodkendelse. Holemarken 29 leverer et råmateriale til Holemarken 24 og får et ”restprodukt” retur. Det betyder ikke nødvendigvis at de to virksomheder skal have en samlet miljøgodkendelse.

Pkt. 6 Det er kun en gevinst for miljøet, hvis gyllebeholderen lever op til krav i flere lovgivninger. Med hensyn til bekymring over, om gyllebeholderen ”indgå i flere godkendelser”, er dette ikke tilfældet. Gyllebeholderen er nævn i forbindelse med en beregning af biogasanlæggets opbevaringskapacitet, som dokumentation for, at biogasanlægget råder over de tanke, der er behov for til lager, i forhold til den mængde, anlægget modtager. Gylleproduktionen fra Holemarken 29 leveres til biogasanlægget og tages ligeledes retur. Skulle biogasanlægget stoppe med at modtage gylle fra Holemarken 29, vil lagerkapaciteten ikke mangle, da biogasanlægget så heller ikke modtager gyllen herfra. Holemarken 29 vil ikke mangle opbevaringskapacitet, hvis biogassen ikke længere modtager gyllen, da massefylden af gyllen er cirka den samme.

Pkt. 7 Hvis der refereres til antal af transporter i forbindelse med udbringning af gylle, er det relevant, idet, der er behov for at køre den afgassede biomasse ud fra Holemarken 29, hvor den opbevares indtil udbringning.

Pkt. 8 Nordfyns Kommune vurderer, at der ikke er forhold i forbindelse med denne ansøgning, der giver anledning til at ændre i biogasanlæggets miljøgodkendelse.

Pkt. 9 De 25 flere transporter af gylle i forbindelse med udvidelsen, hænger fint sammen med den øgede produktion af husdyrgødning på ejendommen. Der modtages ikke mere husdyrgødning fra biogasanlægget, end der leveres. Hvis der genereres mere husdyrgødning, end der modtages, er dette underlagt biogasanlæggets miljøgodkendelse.

Pkt. 10 Denne miljøgodkendelse omfatter ikke forhold på anden ejendom/virksomhed. Forhold reguleret i biogasanlæggets miljøgodkendelse er underlagt miljølovgivningen. Regler og vilkår i forbindelse med biogasanlægget kontrolleres efter reglerne om tilsyn af virksomheder.

## Retsbeskyttelse

Ifølge § 40 i Lov om miljøgodkendelse m.v. af husdyrbrug må tilsynsmyndigheden ikke meddele påbud eller forbud efter § 39 før der er forløbet 8 år efter meddelelsen af en godkendelse.

Tilsynsmyndigheden skal dog tage godkendelsen op til revurdering og om nødvendigt meddele påbud eller forbud efter § 39, hvis

**1)** der er fremkommet nye oplysninger om forureningens skadelige virkning,

**2)** forureningen medfører miljømæssige skadevirkninger, der ikke kunne forudses ved godkendelsens meddelelse,

**3)** forureningen i øvrigt går ud over det, som blev lagt til grund ved godkendelsens meddelelse,

**4)** væsentlige ændringer i den bedste tilgængelige teknik skaber mulighed for en betydelig nedbringelse af emissionerne, uden at det medfører uforholdsmæssigt store omkostninger,

**5)** det af hensyn til driftssikkerheden i forbindelse med processen eller aktiviteten er påkrævet, at der anvendes andre teknikker.

## Revurdering af miljøgodkendelse

Virksomhedens miljøgodkendelse skal, jf. husdyrgodkendelsesbekendtgørelsen § 39, nr. 916 af 23. juni 2017, regelmæssigt og mindst hvert 10. år tages op til revurdering. Den første regelmæssige vurdering skal dog foretages senest, når der er forløbet 8 år. Revurdering af miljøgodkendelsen er således planlagt til 2025.

## Bortfald

Godkendelsen skal være udnyttet senest 6 år fra godkendelsesdatoen. Hvis godkendelsen ikke har været helt eller delvist udnyttet i tre på hinanden følgende år, bortfalder den del af godkendelsen, der ikke har været udnyttet i de seneste tre år.

## Klagevejledning

Afgørelsen er truffet i medfør af kapitel 3 i Lovbekendtgørelse om miljøgodkendelse m.v. af husdyrbrug, nr. 442 af 13. maj 2016. Afgørelsen kan påklages til Miljø- og Fødevareklagenævnet i henhold til lovens § 76.

De klageberettigede er: ansøger, miljøministeren og enhver med en individuel væsentlig interesse i afgørelsen. Endvidere er en række foreninger og organisationer klageberettigede.

Hvis du ønsker at klage over denne afgørelse, kan du klage til Miljø- og Fødevareklagenævnet. Du klager via Klageportalen, som du finder et link til på forsiden af www.nmkn.dk.

Klageportalen ligger på www.borger.dk og www.virk.dk.

Du logger på www.borger.dk eller www.virk.dk, ligesom du plejer, typisk med NEM-ID.

Klagen sendes gennem Klageportalen til den myndighed, der har truffet afgørelsen. En klage er indgivet, når den er tilgængelig for myndigheden i Klageportalen.

Når du klager, skal du, som privatperson betale et gebyr på kr. 900. Hvis du er virksomhed, skal du betale et gebyr på 1.800 kr. Du betaler gebyret med betalingskort i Klageportalen. Miljø- og Fødevareklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis du ønsker at blive fritaget for at bruge Klageportalen, skal du sende en begrundet anmodning til den myndighed, der har truffet afgørelse i sagen. Myndigheden videresender herefter anmodningen til Miljø- og Fødevareklagenævnet, som træffer afgørelse om, hvorvidt din anmodning kan imødekommes.

Klagen skal være modtaget hos Miljø- og Fødevare klagenævnet **senest den 2. januar 2018.**

En evt. klage har ikke opsættende virkning, medmindre Miljø- og Fødevareklagenævnet bestemmer andet, hvorfor godkendelsen på eget ansvar kan udnyttes før klagefristen er udløbet i henhold til Husdyrgodkendelseslovens § 81, stk. 1.

Hvis afgørelsen påklages får ansøger besked.

## Offentliggørelse

Miljøgodkendelsen offentliggøres ved annoncering på Nordfyn Kommunes hjemmeside den 4. december 2017 og på Digital MiljøAdministration på internettet.

**Følgende har fået meddelelse om udarbejdelse af godkendelsen:**

* Lars Langeskov Nielsen, Holemarken 24, 5450 Otterup

Omkringboende:

* Ana Chercheja, Andrei Cibotariu, Chiril Rosca, Dawid Najdek, Florin Cibotariu, Iuliia Sichkar, Vasile Cibotariu og Vladimir Cucu, Holemarken 29, 5450 Otterup
* Henning Jan Hansen, Gl. Kappendrupvej 5, 5450 Otterup (ejer af Holemarken 35 og 41, 5450 Otterup)
* Kathe Soylu Jensen og Hardy Brian Christensen, Holemarken 11, 5450 Otterup
* Thomas Bo Lund Christensen, Holemarken 12, 5450 Otterup
* Kirsten Langeskov Nielsen og Frede Verner Nielsen, Holemarken 17, 5450 Otterup
* Jonas Jørgensen, Susanne Jørgensen og Bjarne Jørgensen, Holemarken 18, 5450 Otterup
* Lotte Lehgaard Pedersen, Holemarken 23, 5450 Otterup
* Mia Hvid og Kim Wraae, Holemarken 30, 5450 Otterup
* Betina Conni Hansen og Tage Hansen, Holemarken 36, 5450 Otterup
* Kia Egeberg Frandsen og Kenneth Leon Jensen, Holemarken 41, 5450 Otterup
* Lene Pedersen og Bent Juhl Pedersen, Holemarken 42, 5450 Otterup
* Martin Eriksen, Holemarken 47, 5450 Otterup
* Kasper Thor Vestergaard Jørgensen, Lene Vestergaard Jørgensen og Tony Jørgensen, Holemarken 48, 5450 Otterup
* Susan Nygaard og Anders Nygaard, Holemarken 53, 5450 Otterup

Omkringliggende virksomheder:

* GÅRDEJER FREDE NIELSEN, Holemarken 17, 5450 Otterup
* HENNING HANSEN, Holemarken 35, 5450 Otterup
* J.J. Entreprenør ApS, Holemarken 18, 5450 Otterup
* J.J. Entreprenør v/Jonas Jørgensen, Holemarken 18, 5450 Otterup
* MK – Equine IVS, Holemarken 30, 5450 Otterup
* TH Smedie v/Tage Hansen, Holemarken 36, 5450 Otterup
* THOMAS MALER ApS, Holemarken 12, 5450 Otterup
* UGGERSLEV FORSAMLINGSHUS, v/Lars Nielsen, Holemarken 24, 5450 Otterup

Ander interessenter

* Centrovice, Damsbovej 11, 5492 Vissenbjerg. Konsulent Søren Boe Rasmussen. E-mail: sbr[@centrovice.dk](mailto:ejp@centrovice.dk) og [jbo@centrovice.dk](mailto:jbo@centrovice.dk)
* Sundhedsstyrelsen, Embedslægeinstitutionen Syddanmark, Nytorv2, 1.sal, 6000 Kolding. E-post: [syd@sst.dk](mailto:syd@sst.dk)
* Danmarks Naturfredningsforening, Masnedøgade 20, 2100 København Ø; e-post: [nordfyn@dn.dk](mailto:nordfyn@dn.dk)
* Danmarks Naturfredningsforening Nordfyn, Leo Jensen. E-post: [leo@leonidaskomm.dk](mailto:leo@leonidaskomm.dk)
* Friluftsrådet, Scandiagade 12, 2450 København SV. E-post: [fr@friluftsraadet.dk](mailto:fr@friluftsraadet.dk) og [fynnord@friluftsraadet.dk](mailto:fynnord@friluftsraadet.dk)
* Danmarks Sportsfiskerforbund, Skyttegade 5, 7182 Bredsten. E-post: [post@sportsfiskerforbund.dk](mailto:post@sportsfiskerforbund.dk) og [lbt@sportsfiskerforbund.dk](mailto:lbt@sportsfiskerforbund.dk)
* Dansk Ornitologisk Forening, Vesterbrogade 140, 1620 København V. E-post: [nordfyn@dof.dk](mailto:nordfyn@dof.dk) og [natur@dof.dk](mailto:natur@dof.dk)
* Det Økologiske Råd, Kompagnistræde 22, 3. sal, 1208 København K. E-post: [info@ecocouncil.dk](mailto:info@ecocouncil.dk)
* Miljøstyrelsen, Strandgade 29, 1401 København K. E-mail: [mst@mst.dk](mailto:mst@mst.dk)

Denne afgørelse kan indbringes for domstolene indtil 6 måneder efter den dato, hvor afgørelsen bliver offentliggjort, jf. Husdyrgodkendelseslovens § 90.

Miljøgodkendelsen er givet i henhold til § 12, stk. 2 i Bekendtgørelse af lov om miljøgodkendelse m.v. af husdyrbrug nr. 442 af 13. maj 2016 jf. lovbekendtgørelse nr. 256 af 21. marts 2017 Bekendtgørelse af lov om husdyrbrug og anvendelse af gødning m.v. samt litteraturliste bagerst i den miljøtekniske redegørelse.

Venlig hilsen

Mette Skjold Sørensen

64 82 86 22

[mss@nordfynskommune.dk](mailto:mss@nordfynskommune.dk)

# Miljøteknisk redegørelse

## Indledning


Den miljøtekniske redegørelse er en beskrivelse af husdyrbrugets beliggenhed, produktion og drift af anlæg, håndtering af husdyrgødningen samt påvirkningen af omgivelser og miljø. Redegørelsen bygger hovedsagligt på oplysninger fra ansøgningsmaterialet samt kommunens oplysninger i forbindelse med tilsyn. Beregningerne er fortaget i det digitale ansøgningssystem Husdyrgodkendelse.dk.

## Beliggenhed og planmæssige forhold

Ejendommen er beliggende i et jævnt terræn ca. 6 kilometer nordvest for Otterup by. Virksomheden er placeret mere end 300 meter fra samlet bebyggelse i et landbrugsområde med god afstand til byzone. Nærmeste byzone er Uggerslev syd for ejendommen. Ejendommens placering i forhold til naboer fremgår af nedenstående figur og tabel.

Tabel 1: Afstanden fra staldanlæg til nærmeste naboer:

|  |  |  |
| --- | --- | --- |
|  | Afstand fra staldhjørne | Afstand fra lugtcentrum |
| Holemarken 41 (enkeltbolig i landzone) | ca. 200 meter | 228 meter |
| Bederslev 39 (samlet bebyggelse vest for staldanlæg) | ca. 1.610 meter | 1.658 meter |
| Uggerslev (byzone) | ca. 1.350 meter | 1.396 meter |



Figur 1: Oversigt over ejendommen i forhold til byzone, enkeltbolig/nabo og samlet bebyggelse

**220 meter**

### Afstande

Afstandskravene jf. husdyrlovens § 8 (nr. 422 af 13. maj 2016) skal overholdes for etableringer af husdyranlæg. Der sker ikke etablering i forbindelse med denne godkendelse.

### Varetagelse af hensyn til landskab

Staldanlægget og gyllebeholderen er ikke beliggende indenfor særligt bevaringsværdige kulturmiljøer. Det ansøgte anlæg ligger udenfor fredninger, strand-, klit-, sø-, å-, kirke- og fortidsminde- beskyttelseslinjer. Ejendommen og gyllebeholderen ligger ligeledes udenfor område udpeget som uforstyrrede landskaber og udenfor biologiske interesseområder.

Ejendommens har en god placering i forhold til de landskabelige hensyn og udvidelsen sker indenfor eksisterende bygninger.

Kommunen vurderer derfor, at udvidelsen ikke vil forringe de landskabelige-, kulturhistoriske-, naturmæssige-, geologiske- eller rekreative værdier i området, da husdyrbruget udvides indenfor eksisterende anlæg.

## Indretning

### Bygningsoversigt

Ejendommens bebyggede erhvervsareal er på ca. 3.716 m². Ejendommens eksisterende gyllebeholder er på 4.500 m3 og er overdækket.



Figur 2: Oversigtskort over ejendommen

Tabel 2: Oversigt over ejendommens bygninger:

|  |  |  |
| --- | --- | --- |
| **Bygning** | **Anvendelse** | **Beskrivelse** |
| 1 | Eksisterende slagtesvinestald | 1.932 m2 |
| 2 | Eksisterende slagtesvinestald | 180 m2 |
| 3 | Eksisterende gyllebeholder | 4.500 m3 , fast overdækning |
| 4 | Eksisterende foderlade | 362 m2 |
| 5 | Eksisterende fodersilo |  |
| 6 | Eksisterende udleveringsrum | 260 m2 |

## Produktion og drift

### Dyrehold og staldsystem

Dyreholdet på ejendommen udvides til 258,51 dyreenheder i forbindelse med denne miljøgodkendelse. Den eksisterende slagtesvinestald 1 er indrettet med drænet gulv og spalter i forhold 33/67. Slagtesvinestald 2 er indrettet med delvis spaltegulv med 50-75 % fast gulv.

Dyrehold og staldsystem kan ses herunder.

Tabel 3: Dyrehold og stipladser og dyreenheder

|  |  |  |  |
| --- | --- | --- | --- |
| Dyrehold | Stk. pr. år | Stipladser | DE |
| Slagtesvin stald 1, drænet gulv og spalter (33/67) | 8.194 | 2.250 | 242,36 |
| Slagtesvin stald 2, delvis spaltegulv 50-75 % fast gulv | 546 | 150 | 16,15 |
| **I alt** | **8.740** | **2.400** | **258,51** |

Beregninger af husdyrbrugets størrelse i antal dyreenheder er foretaget i henhold til bilag 1, afsnit H i Bekendtgørelse om erhvervsmæssigt dyrehold, husdyrgødning, ensilage m.v.

Da oplysningerne i ansøgningen omkring dyreholdets størrelse og placering er en forudsætning for vurdering af husdyrproduktionens miljøpåvirkning, stilles der vilkår omkring dyreholdets størrelse, staldsystemer og maksimale antal stipladser jf. ovenstående tabel. Beregninger omkring lugtemission og ammoniakfordampning m.v. er endvidere beregnet for intervallet +/- 5 % indenfor de tilladte 258,51 DE.

### Ventilation

Der er mekanisk frekvensstyret ventilation i alle staldafsnit. Ventilationen kører døgnet rundt.

### Foder og fodersystem

Det anvendte slagtesvinefoder opbevares i eksisterende udendørs fodersilo og i foderlade.

Som fosforreducerende tiltag er der anvendt fodertilpasning i form af maksimal udledning af 5.747 kg fosfor ab dyr pr. år.

”P ab dyr pr. slagtesvin” beregnes ud fra følgende ligning:

((afgangsvægt – indgangsvægt) x FEsv pr. kg tilvækst x gram fosfor pr. FEsv/1000) – ((afgangsvægt – indgangsvægt) x 0,0055 kg P pr. kg tilvækst).

Som udgangspunkt er nedenstående parametre benyttet. Der stilles ikke vilkår til de enkelte parametre, men til resultatet af ligningen som helhed.

Tabel 4: Parametre

|  |  |
| --- | --- |
| Parameter | Værdi |
| Antal producerede slagtesvin, stk. | 8.740 |
| Indgangsvægt, kg | 30,0 |
| Afgangsvægt, kg | 115,0 |
| FEsv pr. kg tilvækst, FEsv | 2,84 |
| Gram fosfor pr. FEsv, gram | 4,66 |
| Kg P ab dyr pr. svin | 0,66 |

Der stilles vilkår om maksimal udledning af 5.747 kg fosfor ab dyr pr. år. Der skal føres logbog eller produktionskontrol over antal producerede slagtesvin, slagtesvinenes foderforbrug, foderets indhold af fosfor samt slagtesvinenes ind- og afgangsvægt. Beregning over P ab dyr på baggrund af logbogen eller produktionskontrollen skal dække minimum et år og forevises på tilsynsmyndighedens forlangende indenfor en frist på 4 uger.

Der skal udarbejdes en blandeforskrift for foder mindst hver tredje måned, såfremt der anvendes hjemmeblandet foder.

Logbogen/produktionskontrollen, indlægssedler samt eventuelle blandeforskrifter skal opbevares på husdyrbruget i mindst fem år og forevises på tilsynsmyndighedens forlangende.

### Rengøring

Stalden iblødsættes, højtryksrenses og udtørres efter hvert hold grise. Efter vask desinficeres efter behov.

### Bivirksomhed

Der er ingen bivirksomhed på ejendommen.

### Olietanke

På ejendommen er der en overjordisk udendørs olietank på 5.900 liter fra 2003 til fyringsolie. Der er ingen dieseltank, da markbruget er drevet fra anden ejendom.

### Energi- og vandforbrug

Der er en drikkevandsboringer på ejendommen. Boringen forsyner 4 ejendomme. Boringen er placeret 16 m vest for foderlade. Der er ingen markvanding fra denne boring.

Det anslåede årlige forbrug af vand og energi fremgår af nedenstående tabel:

Tabel 5: Forbrug af vand og el:

|  |  |  |
| --- | --- | --- |
| **Produkt** | **Årligt forbrug før udvidelsen** | **Årligt forbrug efter udvidelsen** |
| Vand | 6.500 m3 | 7.000 m3 |
| El | 100.000 kWh | 100.000 kWh |

### Risiko for uheld og minimering heraf

Eksisterende gyllebeholder er fra 2006 og er tilmeldt ordning om 10-årig beholderkontrol.

Gyllebeholderen er uden fastmonterede pumper, der ved tekniske fejl eller sabotage kan forårsage gylleudslip til miljøet.

Da der ikke forefindes permanente pumper i forbindelse med gyllebeholderne, er risikoen lav. Ved tømning af gyllebeholderne foregår det under opsyn og med mobile pumper.

Ved læk på gyllebeholder kontaktes Falck og evt. slamsuger og kommunen orienteres.

Ved strømsvigt kan der ske ventilationsstop. Alarmsystem er integreret i ventilationssystemet via fastnet og mobil forbindelse.

Ved driftsuheld, hvor der opstår risiko for forurening af miljøet, skal Alarmcentralen kontaktes (om nødvendigt) og efterfølgende Nordfyns Kommune, tlf.: 64 82 82 82.

Der skal foreligger en ajourført beredskabsplan, som oplyser om hvornår og hvordan der reageres ved uheld, som kan medføre miljøkonsekvenser.

Beredskabsplanen skal indeholde:

* Procedurer, som beskriver relevante tiltag med henblik på at ”stoppe ulykken/uheldet” og begrænse udbredelsen.
* Oplysninger om hvilke interne/eksterne personer og myndigheder, der skal alarmeres og hvordan.
* Kortbilag over bedriften med angivelse af miljøfarlige stoffer, afløbs- og drænsystemer og vandløb mm.
* En opgørelse over materiel der er tilgængeligt på bedriften, eller som kan skaffes med kort varsel, der kan anvendes i forbindelse med afhjælpning, inddæmning og opsamling af spild/lækage, som kan medføre konsekvenser for det eksterne miljø.

Det vurderes, at forureningsrisikoen ved håndtering af husdyrgødning, brændselsolie, veterinære hjælpemidler samt døde dyr, er lav. Nordfyns kommune vurderer dog, at der skal stilles vilkår til udarbejdelse af en beredskabsplan for anlægget. Beredskabsplanen skal udarbejdes senest 6 måneder efter denne miljøgodkendelses ibrugtagning.

## Forurening og gener fra husdyrbrugets anlæg

### Støj

De væsentligste støjkilder vurderes at være driftsstøj ved aflæsning af foder, støj fra ventilation, samt trafikstøj i forbindelse med ind- og udlevering af grise og gyllehåndtering.

Alle svinestaldene har mekanisk frekvensstyret ventilation med et moderat støjniveau - især ved nattetid, hvor ventilationsbehovet er lille.

Der vil være periodisk støj fra omrøring og pumpning af gylle.

Dertil kommer kortvarig støj fra kørsel med vare- og lastbiler samt traktorkørsel m.v. til og fra bedriften.

Miljøstyrelsens støjgrænser skal overholdes.

Tabel 6: Støjgrænser

|  |  |  |  |
| --- | --- | --- | --- |
| **Mandag-fredag**  **kl. 7-18 (8 timer)**  **Lørdag**  **kl. 7-14 (7 timer)** | **Alle dage**  **kl. 18-22 (1 time)**  **Lørdag**  **kl. 14-18 (4 timer)**  **Søn- og helligdage**  **kl. 7-18 (8 timer)** | **Alle dage**  **kl. 22-7**  **(½ time)** | **Alle dage**  **kl. 22-7**  **Maksimalværdi** |
| 55 dB(A) | 45 dB(A) | 40 dB(A) | 55 dB(A) |

Det ansøgte vurderes ikke at give støjgener for omgivelserne grundet staldanlæggets placering i forhold til de omkringboende. Der stilles vilkår om, at produktionen overholder Miljøstyrelsens retningslinjer for støj.

## Ammoniak

### Det generelle ammoniakreduktionskrav

Ændringer af husdyrproduktioner over 75 DE udløser krav om generel ammoniakreduktion. Kravet er 30 % reduktion af NH3-tab fra stald og lager for slagtesvin. Dette er opfyldt gennem fast overdækning af gyllebeholderen. Kravet til det generelle ammoniakreduktionskrav er overopfyldt, med de nævnte tiltag, med 61 kg N/år.

Nordfyns Kommune vurderer at det generelle ammoniakreduktionskrav er opfyldt. Vurderingen er foretaget på baggrund af beregninger på det ansøgte dyrehold, dets sammensætning, staldsystemet samt overdækning af gyllebeholderen.

Der stilles derfor vilkår til dyreholdets størrelse og sammensætning samt overdækning af gyllebeholderen. Dokumentation for dyreholdets størrelse og sammensætning skal kunne fremvises på tilsynsmyndighedens forlangende indenfor en frist på 4 uger og dokumentationen skal opbevares i minimum 3 år.

### Ammoniakemission fra staldanlæg til naturområder

Udvidelsen af dyreholdet bevirker en ammoniakfordampning fra stald og lager på maksimalt 3.950 kg N pr. år. I nærheden af stalden ligger flere naturområder. De fremgår af nedenstående tabel:

Tabel 7: Ammoniakdeposition til naturområder

|  |  |  |
| --- | --- | --- |
| Naturområde | Totaldeposition, kg N/år | Merposition, kg N/år |
| Kategori 1 – Natura 2000, overdrev 3.930 m nord | 0,0 | 0,0 |
| Kategori 3 – § 3 D-målsat mose 140 nordøst | 12,8 | +2,4 |
| Kategori 3 – § 3 D-målsat mose 355 m øst | 1,5 | +0,3 |
| Kategori 3 – § 3 A-målsat mose 535 m syd | 0,3 | +0,1 |
| Kategori 3 – § 3 A-målsat mose 710 m nord | 0,4 | +0,1 |
| Kategori 3 – D-målsat Potentiel ammoniakfølsom skov 545 m nord | 0,7 | +0,1 |

**Kategori 1-natur**

Kategori 1-natur er ammoniakfølsomme naturtyper beliggende indenfor internationale naturbeskyttelsesområder. Nærmeste naturområde, der er beskyttet efter § 7 i Lov om miljøgodkendelse m.v. af husdyrbrug, ligger ca. 3.930 meter nord for ejendommen. Jf. bilag 3 i Husdyrgodkendelsesbekendtgørelsen nr. 211 af 28. februar 2017 er beskyttelsesniveauet for disse områder afhængig af antal andre husdyrbrug indenfor en afstand af naturområdet og disse husdyrbrugs størrelser (kumulation).

Der skal stilles skrappere krav til depositionen, hvis der er kumulation fra andre ejendomme jf. bilag 3 i Husdyrgodkendelsesbekendtgørelsen. Er der flere ejendomme der bidrager til ammoniak til samme naturpunkt er kravene til deposition 0,2 kg N pr. ha pr. år.

Beregninger i Husdyrgodkendelse.dk viser at totaldepositionen på naturområdet er 0,0 kg N pr. år. Der er derfor ikke regnet på, om der er kumulation eller ej, da kravet under alle omstændigheder er overholdt med det ansøgte dyrehold.

**Kategori 2-natur**

Kategori 2-natur er ammoniakfølsomme naturtyper beliggende udenfor internationale naturbeskyttelsesområder. Områderne er omfattet af § 7 stk. 1, nr. 2 i Lov om miljøbeskyttelse m.v. af husdyrbrug og naturtyperne, der er omfattet, er højmoser, lobeliesøer, heder over 10 ha og overdrev større end 2,5 ha, som er omfattet af § 3 i lov om naturbeskyttelse. Til kategori 2-natur må totaldepositionen maksimalt være 1,0 kg N pr. ha pr. år. Det nærmeste kategori 2-natur er beliggende næste 4,3 km nordvest for ejendommen. Området er et overdrev. Der ingen belastning af området.

**Kategori 3-natur**

Jf. ovenstående bekendtgørelse er beskyttelsesniveauet for både ammoniakfølsomme skove og områder med kategori 3-natur således, at kommunen kan tillade en merdeposition, der er større end 1,0 kg N pr. ha pr. år, men ikke stille krav om mindre merdeposition end 1,0 kg N pr. ha pr. år.

De A-målsatte områder er naturområder af international eller national betydning (A-målsat i Fyns Amts regionplan 2005-). Områderne skal være egnede som levested og spredningskilde for betydende bestande af naturtypens karakteristiske dyre- og plantearter, herunder for meget sjældne arter internationalt, nationalt og regionalt set. Områderne har højeste prioritet.

De A-målsatte naturområder er beliggende ved henholdsvis Dalene og 530 m syd for ejendommen. Merpåvirkningen af disse områder er under 1,0 kg pr. år.

D-målsatte områder er naturområder af regional eller lokal betydning. Områderne skal være egnet som spredningskorridor i landskabet eller blot være levested for visse af naturtypens almindelige dyre- og plantearter. Områderne er ikke prioriteret. Der er tre D-målsat område. To øst for ejendommen og et nord for. Områderne øst for består af to moser, mens området nord for, er en potentielt ammoniakfølsom skov. Der er ikke fundet bilag IV-arter, fredede eller rødlistede arter.

Til de nævnte moser er der fastsat en tålegrænse. Tålegrænsen er fastsat af UN-ECE (Unitet Nations Economic Coorporation Europe) i 2004 og områderne er vurderet til en tålegrænse på 15-25 kg N pr. ha pr. år.

Baggrundsbelastningen i området er vurderet til 12,0 kg N pr. ha pr. år jf. Århus Universitets – Institut for Miljøvidenskab. Kommunen har fysisk besigtiget naturområdet 140 m nordøst for ejendommen. Området er en mose. Mosens kritiske kvælstofbelastning vurderes at ligge i den øverste ende af tålegrænseintervallet. Med en baggrundsbelastning på 12,0 kg, bliver den samlede maksimale belastning på 24,8 kg N pr. år. Tålegrænsen vurderes at være overholdt til naturområdet. Den anden mose øst for får en maksimal belastning på 13,5 kg N pr. år. Denne belastning er under UN-ECE´s vurderede tålegrænse, hvorfor tålegrænsen vurderes at være overholdt.

Potentiel ammoniakfølsom skov skal dække over et areal på mere end ½ ha og være mere end 20 meter bredt samt bevokset med træer, der danner eller inden for et rimeligt tidsrum vil danne en sluttet skov af højstammede træer. For at en skov kan kategoriseres som værende ammoniakfølsom skal den enten være ældre end ca. 200 år gammel, så der er tale om gammel ”skovjordbund”, eller der skal være forekomst af naturskovindikerende eller gammelskovsarter, som er medtaget på listen over arter, der er brugt ved prioritering af naturmæssigt særligt værdifulde skove omfattet af skovlovens § 25, og arterne har væsentlig, definerende betydning for skovens naturværdi. Kravene til skoven er en maksimal merdeposition på 1 kg pr. ha pr. år. Jf. beregninger i husdyrgodkendelse.dk er merdepositionen på 0,1 kg N pr. ha pr. år. Nordfyns Kommunen vurderer derfor at lovens krav til ammoniakdeposition er overholdt.

Kommunen vurderer samlet set, at udvidelsen af produktionen overholder gældende lovgivning for ammoniakemission. Vurderingen og beregningen i forbindelse med ammoniakemissionen er foretaget på baggrund af det ansøgte dyrehold med dets angivne staldsystemer, placeringer og miljøtiltag. Der er stillet vilkår omkring dyreholdets størrelse, sammensætning, type af staldsystemer og overdækning af gyllebeholder.

### Lugt


Lugtens udbredelse i nærområdet, afhænger bl.a. af antal og typer af husdyr, geografisk placering, ventilationsforhold og øvrige husdyrbrug over 75 DE indenfor 300 meter af samlet bebyggelse/byzone og indenfor 100 m til nabobebyggelse. Disse faktorer indgår i lugtberegningen. Der er ingen andre husdyrbrug indenfor 300 m fra byzone eller samlet bebyggelse, eller indenfor 100 m til nabobebyggelse. Der er derfor ikke kumulation i forhold til disse områder.

Når gyllen pumpes og omrøres i forbindelse med udbringning, vil der altid være lugtafgivelse. Gyllebeholderen er overdækkes med fast overdækning. Af- og pålæsning af gylle kan også afgive lugt. Der forekommer ligeledes lugt i forbindelse med udbringning af husdyrgødning. Udbringning af husdyrgødning foregår dog i kortere perioder.

Ansøger har valgt at anvende ”Hyppig Udslusning” som tiltag til reduktion af lugt i stald 1 som er med drænet gulv. Ugentlig udslusning af gylle i slagtesvinestalde med fulddrænede gulve er optaget på Miljøstyrelsens Teknologiliste. Teknikken er godkendt med en lugtreducerende effekt på 20 %.

Beregninger i Husdyrgodkendelse.dk ses herunder. Beregningerne er baseret på anvendelse af hyppig udslusning i stald 1 samt det mest lugtbelastende dyrehold indenfor +/- 5 % indenfor 258,51 DE:

Tabel 8: Lugtberegning



Beregningen viser at de korrigerede geneafstandene for lugt er beregnet til 219 meter fra lugtcentrum til enkelt bolig i landzonen, 471 m til samlet bebyggelse, og 594 m til byzonen.

Den fysiske placering af nærmeste bolig i landzonen er 228 m væk fra lugtcentrum, mens afstanden til samlet bebyggelse er 1.638 m fra lugtcentrum. Byzonen ligger 1.396 m væk.

Der ligger ingen ejendomme indenfor de beregnede geneafstande. Nordfyns Kommune vurderer at lovens beskyttelsesniveau for lugt er overholdt. Beskyttelsesniveauet er overholdt ved anvendelse af hyppig udslusning i stald 1. Der stilles derfor vilkår om, at der sluses gylle ud fra stald 1 minimum hver 7. dag. Udslusningen skal foretages mellem kl. 8 og 16 og må ikke foretages på lørdage eller søn- og helligdage. Der skal føres logbog over hyppigheden af udslusningerne. Dokumentationen skal fremvises på tilsynsmyndighedens forlangende indenfor en frist på maksimalt 4 uger. Dokumentationen skal gemmes i minimum 5 år.

### Lys

Der er ingen lys i staldene om natten. Udendørsbelysningen er kun tændt ved behov og har ingen fjernvirkning for naboerne. Der er en del afskærmende beplantning mellem staldanlægget og nærmeste nabo. Det er Kommunens vurdering at lyspåvirkningen af omgivelserne ikke giver anledning til væsentlige gener.

### Støv

Støv kan forekomme i forbindelse med kørsel i tørre perioder og i forbindelse med håndtering af foder. Foderet håndteres i lukkede systemer og med over 300 meter til nærmeste nabo vurderes hverken håndtering af foder eller støv i forbindelse med transporter til og fra ejendommen, at give anledning til støvgener for de omkringboende.

### Spildevand og overfladevand

Alt rengøringsvand fra vask af stalde og inventar opsamles i gyllekanaler og er indregnet i efterfølgende opbevaringskapacitetsberegninger.

Vand fra tagflader m.m. ledes bort via rørledninger til dræn. Der ændres ikke på håndteringen af spildevand og tagvand i forbindelse med udvidelsen og der bygges ikke nyt, der kan bidrage til øget afledning af regnvand til f.eks. vandløb. Der stilles derfor ikke vilkår til håndtering af spildevand og overfladevand.

### Transport

Der vil ske transport i forbindelse med foderlevering, afhentning/levering af grise og afhentning af døde dyr samt kørsel af rågylle. Derudover kørsel i forbindelse med udbringning af gylle.

I forbindelse med udvidelsen forøges antallet af leveringer af varer ikke, ligesom der ikke vil blive flere transporter i forbindelse med leveringer/afhentninger af grise samt levering af foder. Der vil ske flere transporter i forbindelse med håndtering af gylle.

Tabel 9: Oversigt over kørsler til og fra ejendommen.

|  |  |  |  |  |
| --- | --- | --- | --- | --- |
| **Transporttype** | **Antal læs pr. år** | | **Periode** |  |
|  | Før | Efter | Tidspunkt | Hyppighed |
| Lastbil: |  |  |  |  |
| Foder | 26 | 26 | Dagtimerne | 1 gange pr. uge |
| Døde dyr | 104 | 104 | Dagtimerne | 2 gange pr. uge |
| Slagtesvin ud | 52 | 52 | 4-24 | 1 gang pr. uge |
| Smågrise ind | 52 | 52 | Dagtimerne | 1 gang pr. uge |
| Traktor/vogn: |  |  |  |  |
| Gylleudbringning | 150 | 175 | Dagtimerne | Forår og efterår |
| **I alt** | **384** | **409** |  |  |
|  |  |  |  |  |

Beregningen af transporter af husdyrgødning er baseret på en 30 t gyllevogn.

Gylleafhentningen søges planlagt til at være så effektiv som mulig.

Samlet set vil der blive 6 % flere transporter pr. år. Den øgede kørsel er udbringning af husdyrgødning. Ejendommens placering og egen adgangsvej gør, at det minimalt forøgede antal af transporter vurderes ikke at påvirke omgivelserne væsentligt.

### Skadedyr (Rotter, mus og fluer)

Der er aftale med privat firma med gennemgang af ejendommen 4 gange årligt og derud over efter behov. Der lægges vægt på en hurtig og effektiv bekæmpelse af skadedyr når deres tilstedeværelse konstateres.

Der stilles vilkår om at der skal foretages en effektiv skadedyrsbekæmpelse. Forebyggelse skal ske gennem daglig oprydning af foderrester, sække mv. samt ved renholdelse af stier, gangarealer og foderrum og ved hyppig udslusning af gylle. Konstateres skadedyr skal retningslinjerne for bekæmpelse jf. Århus Universitet følges.

## Affald

### Døde dyr

Døde dyr afhentes af DAKA fra anden ejet ejendom. Døde dyr opbevares hygiejnisk på fast underlag enten overdækket med kadaverkappe eller i container.

### Andet affald

Der er ingen opbevaring af kemikalier, olie eller lignende. Markdriften drives fra anden ejendom.

Tabel 10: affaldstyper

|  |  |  |  |  |
| --- | --- | --- | --- | --- |
| **Affaldstype** | **Opbevaringssted** | **Modtageanlæg** | **EAK-kode** | **ISAG-kode** |
| Spraydåser | Stald | Kommunal modtagestation /genbrugsplads | 16.05.04 | 23.00 |
| Medicinrester inkl. tomme medicinflasker | I original emballage og samlet i speciel container | Kommunal modtagestation /genbrugsplads | 18.02.04 | 05.13 |
| Kanyler i særlig beholder | Plastbeholder | Kommunal modtagestation /genbrugsplads | 18.02.02 | 05.13 |
| Tom emballage (papir/pap) | Container | Kommunal modtagestation /genbrugsplads | 15.01.01 | 50.00 |
| Tom emballage (plast) | Container | Kommunal modtagestation /genbrugsplads | 15.01.02 | 52.00 |
| Lysstofrør og el-sparepærer | Container | Kommunal modtagestation /genbrugsplads | 20.01.21 | 79.00 |
| Overdækningsplast og tomme sække af plast | Container | Kommunal modtagestation /genbrugsplads | 02.01.04 | 52.00 |
| Jern og stål | Samleplads | Jernhandler | 17.04.05 | 56.20 |
| Metalemballage | Container | Jernhandler | 15.01.04 | 56.20 |
| Diverse brændbart | Container | Kommunal modtagestation /genbrugsplads | Afhængig af indhold / 15.01.07 | 19.00 |

## Gødningsproduktion og håndtering

### Produktion af husdyrgødning

Husdyrgødning forekommer på flydende form, der går til gyllesystem. Produktionen fremgår af nedenstående tabel.

Tabel 11: Beregnet gylleproduktion

|  |  |  |  |
| --- | --- | --- | --- |
| **Type** | **Antal** | **Normtal korrigeret for vægt** | **Total produktion, ton** |
| Slagtesvin (30-115 kg) | 8.740 | 0,592 t pr dyr | 5.176 |
| Sparet regnvand, 707 m2 |  | 0,4 m3 pr m2 overflade | 283 |
| **I alt** |  |  | **4.893** |

### Opbevaring af husdyrgødning

Der er en gyllebeholder på ejendommen på 4.500 m3. Ifølge Husdyrgødningsbekendtgørelsens § 9, stk. 2 er der krav om en opbevaringskapacitet på 9 måneder, med mindre der foreligger skriftlig aftale om at husdyrgødningen opbevares på anden ejendom.

På ejendommen kan der opbevares i alt 4.500 ton husdyrgødning eksklusiv kapaciteten i gyllekanaler. Det svarer til 11 måneders opbevaring. Der er således dokumentation for at der er tilstrækkelig opbevaringskapacitet.

Der stilles vilkår om at der er fast overdækning på gyllebeholderen i forhold til reduktion af ammoniakfordampningen. Se afsnit herom.

### Pumpeledning

Gyllen pumpes fra Holemarken 29 og til Holemarken 24, hvor gyllen afgasses og tages retur til gyllebeholderen. Pumpeledninger skal være tætte og lukkede, og ledninger der er under pumpetryk, skal kunne modstå pumpetrykket jf. Husdyrgødningsbekendtgørelsens § 24. For at sikre at pumpeledningen kan modstå trykket, skal pumpeledningen trykprøves af firma, der er autoriseret til at udføre trykprøvninger, minimum hvert 10. år. Resultatet af trykprøvningen skal sendes til Nordfyns Kommune, senest 6 uger efter resultatet foreligger. Pumpning skal overvåges, så pumpning kan stoppes øjeblikkeligt ved trykfald/utætheder. Hvis der opstår mistanke om at ledningen er utæt, skal virksomheden foretage en tæthedsprøvning og eventuelle utætheder skal repareres, inden pumpeledningen anvendes igen. Både den regelmæssige trykprøvning, og trykprøvninger i forbindelse med mistanke om utætheder, afholdes af virksomheden. Der stilles vilkår om ovenstående.

## Bedste tilgængelige teknik:

Dokumenterne ”Referencer til BAT-vurdering ved miljøgodkendelser” og orientering fra Miljøstyrelsen, nr. 2, 2006, som samtidig indeholder EU's ”BAT reference documents” (BREFs), er gennemgået med henblik på, hvilke teknikker der er relevante med hensyn til minimering af ejendommens belastning af omgivelserne.

Vejledende emissionsgrænseværdi beregnet i Miljøstyrelsens ansøgningssystem husdyrgodkendelse.dk viser en emissionsgrænseværdi for ammoniakfordampning på 4.040 kg N pr. år. Kravet til fosfor er beregnet til 22,3 kg P/DE x 258,51 DE = 5.765 kg fosfor pr. år.

I EU´s referencedokument for Bedst Tilgængelig Teknik (BAT), er der forskellige teknikker udpeget som værende BAT indenfor forskellige områder. Nordfyns Kommune skal vurdere om det ansøgte lever op til BAT, dog under hensyn til proportionalitetsprincippet som betyder at teknikkens pris, skal holdes op mod effekten af teknikken.

### Staldindretning

BAT for staldindretning kan opfyldes ved f.eks.:

* Valg af delvis fast gulv
* Gyllekøling
* Svovlsyrebehandling af gyllen
* Kemisk eller biologisk luftrensning
* Hyppig gylleudslusning

**Eksisterende stalde**

Stald 1 er med drænet gulv og spalter. Stalden er velfungerende og står ikke overfor renovering. Stald 2 er med delvis spaltegulv og er således allerede BAT. Hvis der skulle etableres gyllekøling i staldene, ville det kræve en total renovering af staldene.

Da der er tale om to velfungerende stald, der ikke umiddelbart skal renoveres, vil etablering af gyllekøling ikke være økonomisk proportionel.

**Gylleforsuring**

Gylleforsuring anses som BAT i slagtesvinestalde.

Et anlæg vurderes at koste i omegnen af 1.000.000 kr. Dertil kommer udgifter til svovlsyre og el. Der er ikke sikkerhed for at betonen i gyllekanalerne har en god holdbarhed overfor syrepåvirkningen på længere sigt. Desuden er det ikke helt ligetil at etablere forsuring i eksisterende stalde. Samtidig er energiforbruget ved drift af et forsuringsanlæg særdeles stort (forsøg viser minimumsforbrug på 20.000 kWh/år). Nordfyns Kommunen vurderer at anvendelse af gylleforsuring ikke er proportionel.

**Biologisk- og Kemisk luftvasker**

Kemisk luftvasker kan anvendes i nye slagtesvinestalde. Luftvaskeren fjerner ammoniak fra afgangsluften. Biologisk luftvasker benyttes ofte, hvor der ligeledes er lugtproblemer. Den biologiske luftvasker fjerner både ammoniak og lugt fra afgangsluften.

Om en luftvasker kan etableres i eksisterende stalde afhænger af staldens indretning. Desuden er både den kemiske og den biologiske luftvasker så dyr at etablere generelt, at det vurderes at være uproportionalt i forhold til den miljømæssige gevinst. Endvidere er der ifølge kommende BAT blade et væsentligt energiforbrug forbundet med driften.

### Hyppig gylleudslusning

Hyppig gylleudslusning kan anvendes i slagtesvinestalde med fulddrænede gulve med rørudslusning. Teknikken består i at sluse gylle ud af staldene hver uge. Ansøger har valgt at anvende denne teknik i stald 1, da den kan anvendes i eksisterende stalde med rørudslusning og drænede gulve. Teknikken er optaget på Miljøstyrelsens Teknologiliste med en lugtreducerende effekt på 20 %. Med anvendelse af hyppig gylleudslusning overholder ansøgningen kriterierne for lugt til enkeltbolig i landzonen, samlet bebyggelse og byzone.

Nordfyns Kommune vurderer at ansøgningen lever op til BAT for lugt. Der er stillet vilkår om anvendelse af hyppig udslusning i stald 1. Se afsnit om lugt.

### Foder

I EU´s referencedokument for BAT pkt. 4.1.4, er BAT for foder defineret som optimering af foderet til de enkelte dyregrupper samt reduceret foderforbrug og undgå foderspild.

Det har, i nærværende ansøgning, været nødvendigt at optimere på foderet, for at opfylde krav til fosfor. Der er derfor stillet vilkår om maksimalt 5.747 kg P/år. Se afsnittet om ”Foder og Fodersystemer”.

Der anvendes fasefodring og det anvendte foder er lavet specielt til den specifikke dyregruppe og vægt-kategori. Det sikre at grisene tildeles foder, hvor næringsstofferne er tilpasset netop deres behov, hvilket igen sikre, at mængden af ammoniak og udskilt kvælstof og fosfor i gødning og urin, holdes på så lavt et niveau som muligt. Foderet er tilsat fytase der øger fordøjeligheden af fosfor.

Udformningen af foderautomaterne sikre et reduceret foderspild.

Nordfyns Kommune vurderer at ansøgningen lever op til bedst tilgængelig teknik for fodring.

### Opbevaring/behandling af husdyrgødning

For gødningsopbevaring gælder følgende:

- stabil beholder, der kan modstå mekaniske, termiske og kemiske påvirkninger

- lageret tømmes hvert år og inspiceres visuelt

- beholderens bund og vægge er tætte

- gyllen kun omrøres umiddelbart før tømning

- beholderen er overdækket med telt

- beholderen kontrolleres ved 10-års beholderkontrollen

Gyllebeholderen er en stabil beholder, der er tilmeldt 10-årig beholderkontrol. Beholderen er overdækket med fast overdækning. Beholderen er tilmeldt 10-års beholderkontrol.

Fast overdækning på gyllebeholderne er bedst tilgængelige opbevaringsteknik. Fast overdækning halverer ammoniakfordampningen fra gylletanken i forhold til naturligt flydelag jf. bilag 3 til vejledning om miljøgodkendelse.

Nordfyns Kommune vurderer at opbevaring af husdyrgødning lever op til BAT for opbevaring af husdyrgødning.

### Vand- og energibesparende foranstaltninger

BAT for besparelse på vand kan opnås ved at

* placere drikkenipler over fodertruget eller integreret i foderautomaterne
* vaske stalde med højtryksrenser med koldt vand
* følge vandforbruget gennem måling af forbruget og
* føre dagligt tilsyn med vandforsyningen for lækager og øvrigt vandspild

Vandforbruget kommer primært fra drikkevand til dyrene samt vaskevand. Normtal for vandforbrug til slagtesvin er jf. notat 337 fra SEGES 0,559 m3 pr slagtesvin pr. år i vægtintervallet 30-100 kg. Normtallet korrigeret for vægt giver et normvandforbrug på ca. 5.600 m3 inklusive vaskevand. Der er oplyst et vandforbrug på 7.000 m3 med det ansøgte. Det skyldtes at boringen ligeledes forsyner beboelsen på ejendommen samt 3 andre ejendomme.

Vandventiler er placeret over trug. Alle stalde vaskes efter hvert hold grise med højtryksrenser. Forud for vask, sættes stalden i blød. Hele vandsystemet kontrolleres dagligt for lækager og små reparationer udføres hurtigst muligt. Service tilkaldes, hvis der er behov for det. Vandforbruget følges ved aflæsning af separat måler hver måned. Samtlige ovenstående punkter defineres som BAT i EU´s referencedokument pkt. 5.2.3.

BAT for besparelse på strøm kan opnås ved at:

* Anvende naturlig ventilation, hvor muligt
* Optimere ventilationssystemet i hver stald
* Undgå modstand i ventilationssystemet ved jævnlig inspektion og rengøring af kanaler og ventilatorer
* Vælge energibesparende ventilationsanlæg
* Bruge lavenergi belysning
* Vælge energibesparende tekniske anlæg
* Udnytte overskudsvarme andre steder i anlægget
* Følge energiforbruget så defekter kan identificeres

Energiforbruget stammer primært fra ventilation af staldanlæg samt belysning og drift af fodringsanlæg, pumpning af gylle og andre tekniske anlæg.

Norm for strømforbrug til slagtesvin er jf. landbrugsinfo.dk 12 kWh pr. slagtesvin. Det giver et samlet normforbrug på 105.000 kWh for produktionen. Der er oplyst et forventet forbrug på 100.000 kWh. Forbruget er under normtallet.

Al ventilation bliver styret af et automatisk temperaturreguleret styringssystem, som sikre at ventilationen kører optimalt både med hensyn til temperatur i staldene og el-forbruget. Ventilatorer og afkast i alle staldafsnit vil blive rengjort regelmæssigt for støv og snavs, der ellers yder luftmodstand og forøger strømforbruget. Ovenstående er defineret som BAT jf. EU´s referencedokument nr. 5.2.4.

Med henblik på at bruge mindst mulig energi, efterses og justeres ventilationen, fodringsanlægget og gyllepumper regelmæssigt. Dette er defineret som BAT jf. referencepunktet 4.1.6.

Ved udskiftning af lyskilder, tages høje for energiforbruget ved at vælge energibesparende lysstofrør. Lyset er tændt efter behov. Der er ikke lys i staldene om natten, med mindre der arbejdes i staldene (levering af slagtesvin).

Gennem den daglige drift vil der være fokus på at lokaliserer eventuelle opståede fejl samt vurdere på muligheden for at reducere forbruget. Der følges op på eventuelle afvigelser gennem aflæsning af separat måler hvert kvartal. Dette er defineret som BAT jf. referencepunktet nr. 4.1.4.

Ifølge referencedokumentet for bedste tilgængelige teknikker (BREF) der vedrører intensiv fjerkræ- og svineproduktion, anvendes der således BAT, når der er lavenergibelysning, eftersyn og rengøring af ventilatorer, temperaturstyring der sikre temperaturkontrol og minimumsventilation i perioder, hvor der ikke er behov for ret stor ventilation. Nordfyns Kommune vurderer at der er anvendt bedst tilgængelig teknik for vand- og el-forbrug.

### Management og egenkontrol

Ved gennemgang af EU´s referencedokument og standarderne bag ”Godt Landmandskab” skal følgende anføres som BAT for management og egenkontrol:

* Udarbejdelse af mark- og gødningsplaner med følgende gødningsregnskab i samråd med planteavlskonsulent med henblik på optimal udnyttelse af næringsstofferne og det mindst mulige tab af næringsstoffer til miljøet.
* Udarbejdelse af sprøjteplan og sprøjtejournal, som følges op med markbesøg af konsulent gennem vækstsæsonen med henblik på aktuel behovsbaseret sprøjtning.
* Udbringning af husdyrgødning på optimale tidspunkter i forhold til både næringsstofudnyttelse og hensynet til naboer.
* Fordampning af ammoniak fra gyllebeholder nedbringes ved anvendelse af fast overdækning.
* Fodring af svinene optimeres løbende sammen med konsulent, så mest mulig af de tilførte næringsstoffer omsættes til produktion og mindst muligt tabes og går ud af stalden som husdyrgødning.

Det ansøgte projekt indeholder ikke arealer, men afsætter husdyrgødningen til arealer, der er omfattet af mark- og gødningsplaner. Ud over ovenstående følges vand- og elforbruget løbende, med henblik på lokalisering af eventuelle opståede fejl, samt vurdere på muligheden for at reducere forbruget. Forbruget opgøres og registreres løbende og der vil blive fulgt op på eventuelle afvigelser. Endvidere kontrolleres de tekniske installationer og hjælpemidler løbende for at imødegå driftsforstyrrelser og uheld.

Management og egenkontrol dokumenteres desuden gennem foderplaner og egenkontrolprogrammet ”Danish Produktstandard” og der er stillet vilkår omkring beredskabsplan.

## Miljøledelse

Det er et krav til IE-husdyrbrug, at de skal have et miljøledelsessystem. Kravet er kommet med EU’s BAT-konklusioner, Intensivt opdræt af fjerkræ eller svin. BAT-konklusionen er offentliggjort den 21. februar 2017 og skal være opfyldt senest 4 år efter offentliggørelse. Følgende betingelser skal være opfyldt:

Den, der er ansvarlig for driften af husdyrbruget, skal gennemføre og overholde et miljøledelsessystem, herunder:

* Formulere en miljøpolitik med afsæt i husdyrbrugets miljøforhold,
* Fastsætte miljømål,
* Udarbejde handlingsplan for det eller de fastsatte miljømål,
* Minimum 1 gang årligt evaluere miljøarbejdet og om nødvendigt foretage justeringer af mål og handlingsplaner og
* Minimum 1 gang årligt gennemgå miljøledelsessystemet.

Kravene skal kunne dokumenteres enten i form af opbevaring af dokumenter eller ved anden dokumentation, herunder f.eks. i digital form.

Kravene er formuleret direkte i Husdyrgodkendelsesbekendtgørelsens § 42.

Miljøstyrelsen har udarbejdet en vejledning til brug af system for miljøledelse for husdyrbrug samt en række bilag, som kan lede den ansvarlige for driften gennem indførelse af miljøledelse. De kan finde på [www.mst.dk/miljøledelse-husdyrbrug](http://www.mst.dk/miljøledelse-husdyrbrug).

Nordfyns Kommune stiller derfor vilkår om, at husdyrbruget senest den 21. februar 2021 skal have et miljøledelsessystem.

### Samlet BAT-konklusion

Nordfyns kommune vurderer samlet set, at der er redegjort for bedst tilgængelig teknologi i husdyrproduktionen og at redegørelsen og anvendelsen af BAT for husdyrproduktionen lever op til husdyrlovens krav. Der anvendes BAT-standard for stald 2 og for gødningslageret samt der anvendes hyppig gylleudslusning i stald 1. Desuden er rengøring af stalde, foderoptimering, energiforbrug herunder genanvendelse af varme fra gyllekølingen, gødningsopbevaring og gødningsudbringning i overensstemmelse med forskrifterne i BREF-referencedokumentet.

Med de ovenstående nævnte tiltag ligger produktionens emission for ammoniak på maksimalt 3.950 kg N/år. BAT-emissionsgrænseværdien for ammoniak er dermed overopfyldt med 86-90 kg N pr. år afhængig af dyreholdet i forhold til +/- 5 % fra det ansøgte dyrehold.

Udskillelsen af fosfor fra produktionen er på 5.747 kg pr. år og er kravet er således overopfyldt med 18 kg fosfor pr. år.

## 0-alternativet og alternative muligheder

0-alternativet vil være at fortsætte produktionen af 8.740 slagtesvin fra 30-102 kg, som ejendommen på nuværende tidspunkt er godkendt til. Den lave afgangsvægt er ikke rentabel under de nuværende afregningsbetingelser.

Der er mange alternative muligheder, lige fra etablering af sohold til produktion af egne smågrise, til at færdigproducere f.eks. specielgrise. Med den nuværende bygningsmasse og produktivitet, er det naturligt at øge afgangsvægten til optimering af produktionen.

## Ophør af produktionen

Ved ophør med driften skal Kommunen orienteres. Virksomheden skal sikre en hensigtsmæssig nedlukning af husdyrholdet, så der ikke efterlades miljøskadelig forurening på grunden.

Ved ophør af produktionen skal staldene tømmes og rengøres. Husdyrgødning og foderrester m.v. skal bortskaffes miljømæssigt forsvarligt.

## Kommunens samlede vurdering

Nordfyns Kommune vurderer, at der med de stillede vilkår for driften af anlægget, ikke vil forekomme væsentlige gener for de omboende og at ammoniakemissionen fra anlægget, ikke vil forringe områdets naturværdier.

Det vurderes, at med udgangspunkt i husdyrlovens beskyttelsesniveau, vil driften af anlægget, på grund af afstanden samt anvendelsen af BAT, ikke indebærer forringelse af lokale og nationale naturværdier samt internationale naturbeskyttelsesområder eller medføre forstyrrelser, der har betydelige konsekvenser for de arter, områderne er udpeget for at beskytte.

Litteratur

* Vejledende retningslinjer for vurdering af lugt og begrænsning af gener fra stalde. Af K. B. Frandsen (1994), udgivet af MLK Fyn, revideret 2002.
* Faglig rapport vedrørende ny lugtvejledning for husdyrbrug. Miljøministeriet, Skov- og Naturstyrelsen, december 2006
* Lovbekendtgørelse om miljøgodkendelse m.v. af husdyrbrug nr. 868 af 3. juli 2015.
* Bekendtgørelse om tilladelse og godkendelse m.v. af husdyrbrug, nr. 1283 af 08. december 2014.
* Bekendtgørelse om erhvervsmæssigt dyrehold, husdyrgødning, ensilage m.v., nr. 594 af 4. maj 2015.
* Bekendtgørelse om indretning, etablering og drift af olietank, rørsystemer og pipelines, nr. 1321 af 21. december 2011.
* Bekendtgørelse om udpegning og administration af internationale naturbeskyttelsesområder, nr. 408 af 1. maj 2007 med senere ændringer.
* Vejledning om ekstern støj fra virksomheder. Miljøstyrelsens vejledning nr. 5 af november 1984.
* Kommuneplan 2009-2021.
* BREF-dokument for intensiv fjerkræ- og svineproduktion.
* Bekendtgørelse om reglerne i lov om landbrugsejendomme, nr. 1427 af 16. december 2014.
* Bekendtgørelse om brugerbetaling for godkendelse og tilsyn efter lov om miljøbeskyttelse og lov om miljøgodkendelse m.v. af husdyrbrug, nr. 463 af 21. maj 2007.
* Teknisk notat om ammoniakværktøj. Af Camilla Geels et al. Danmarks Miljøundersøgelser, december 2006.
* Vejledning om miljøgodkendelse af husdyrbrug (Wiki-vejledningen), Miljøstyrelsen, 2010-
* Supplement til den digitale husdyrvejledning om kommunernes opgørelse af dyretryk, 28. februar 2011, Miljøstyrelsen
* Miljøstyrelsens supplerende vejledning af 14. marts 2011 omkring udvaskning til overfladevand
* Danmarks Miljøundersøgelser, Faglig rapport, nr. 566: Begrænsning af fosfortab fra husdyrbrug. Metoder til brug ved fremtidige miljøgodkendelser
* Vejledende emissionsgrænseværdier opnåelige ved anvendelse af den bedste tilgængelige teknik (BAT-ammoniak), 2011, Miljøstyrelsen
* Vejledende emissionsgrænseværdier opnåelige ved anvendelse af den bedste tilgængelige teknik (BAT-fosfor), 2014 (Wiki-vejledningen), Miljøstyrelsen
* Miljøstyrelsens teknologiblade
* Lægmandsrapport. Odense Pilot River Basin. Miljøcenter Odense. Miljøministeriet. 2007.
* Skov og Naturstyrelsen. Opdatering af ammoniakmanualen af 15. december 2005. Bilag 3. Harmoniserede tålegrænser.
* WWW2.dmu.dk. Deposition af kvælstof fra 2006 og 2007.
* Skov og Naturstyrelsen. Opdatering af ammoniakmanualen af 15. december 2005. Bilag 1. Baggrundsbelastning.
* Danmarks Naturdata. [WWW.miljoeportal.dk](http://WWW.miljoeportal.dk).
* Landbrugets Byggeblad. nr. 95.03-03. Beregning af tilstrækkelig opbevaringskapacitet. Revideret den 28. oktober 2009.
* Odense Fjord. Natura 2000 Basisanalyse. Fyns amt 2006.
* Vandplan 2010-2015. Odense Fjord. Hovedvandopland 1.13.
* Vandplan 2010-2015. Lillebælt/Fyn. Hovedopland 1.12.
* Miljøstyrelsens: Bilag til notat om Miljøklagenævnets praksis i sager om miljøgodkendelser af husdyrbrug af 6. juli 2009.

Vejledende notat om afskæringskriterier for udvaskning af nitrat til overfladevande ved vurdering af ansøgninger efter husdyrgodkendelsesloven. Miljøstyrelsen juni 2010.

Forudsætninger for de økonomiske beregninger i teknologibeskrivelse vedrørende slagtesvin. BAT pilotprojekt fra Miljøstyrelsen. August 2009.

[WWW.Naturstyrelsen.dk](http://WWW.Naturstyrelsen.dk)

Natura 2000 basisanalyse for Habitatområde EF-fuglebeskyttelsesområde Odense Fjord

[www.dmu.dk](http://www.dmu.dk). Nedfald af kvælstof

Lov om naturbeskyttelse nr. 9 af 3. januar 1992 med senere ændringer.

## Bilag 1: Kort over naturområder

